[image: image1.png]ROMANIA




Parlamentul  României

Camera  Deputaţilor

Comisia pentru Industrii şi Servicii

Bucureşti 15.02.2017
                                        
Nr. 4c-3/41/2017
AVIZ

asupra proiectului de Lege pentru aprobarea Ordonanţei de urgenţă a Guvernului nr.55/2016 privind reorganizarea Companiei Naţionale de Autostrăzi şi Drumuri Naţionale din România-S.A. şi înfiinţarea Companiei Naţionale de Investiţii Rutiere S.A., precum şi modificarea şi completarea unor acte normative

În conformitate cu prevederile art. 95 și 115 din Regulamentul Camerei Deputaţilor, republicat, Comisia pentru industrii şi servicii a fost sesizată spre avizare, în procedură de urgență, cu proiectul de Lege pentru aprobarea Ordonanţei de urgenţă a Guvernului nr.55/2016 privind reorganizarea Companiei Naţionale de Autostrăzi şi Drumuri Naţionale din România-S.A. şi înfiinţarea Companiei Naţionale de Investiţii Rutiere S.A., precum şi modificarea şi completarea unor acte normative, transmis cu adresa P.L.x. 26/2017 din data de  01 februarie 2017, care va fi transmis Comisiei pentru transporturi și infrastructură şi Comisiei juridice, de disciplină și imunități care sunt sesizate în fond.

Senatul, în şedinţa din data de 22 decembrie 2016, a adoptat proiectul de Lege.

Consiliul Legislativ, cu adresa nr. 875/15.09.2016, a avizat favorabil proiectul de ordonanță de urgență, cu unele observaţii şi propuneri.

Proiectul de Lege are ca obiect reorganizarea Companiei Naționale de Autostrăzi și Drumuri Naționale din România – S.A. (C.N.A.D.N.R.), prin modificarea și completarea Ordonanței de urgență a Guvernului nr. 84/2003, cu modificările și completările ulterioare și înființarea Companiei Naționale de Investiții Rutiere – S.A. (C.N.I.R.), ca societate pe acțiuni, cu personalitate juridică, de interes strategic național, în vederea dezvoltării pe termen lung a rețelei de transport TEN-T Centrală și Globală, în conformitate cu obiectivele asumate față de Comisia Europeană.
Examinarea proiectului de Lege a avut loc în sedinţa comisiei din data de 15.02.2017.
În urma dezbaterilor, membrii comisiei au hotărât, cu unanimitate de voturi, avizarea favorabilă proiectului de Lege.
În raport de obiectul şi conținutul său, proiectul de Lege face parte din categoria legilor ordinare.

În conformitate cu prevederile art. 75 alineatele (1) şi (3) din Constituţia României, republicată, camera decizională, pentru acest proiect de Lege, este Camera Deputaţilor.

PREŞEDINTE

IULIAN IANCU
Consilier parlamentar Neicu Cristina
Consilier parlamentar Bivolaru Ioan

